## Rješenje Ustavnog suda Republike Hrvatske broj: U-IIIA-1580/2003 od 17. listopada 2003.

### NN 179/2003 (12.11.2003.), Rješenje Ustavnog suda Republike Hrvatske broj: U-IIIA-1580/2003 od 17. listopada 2003.

# USTAVNI SUD REPUBLIKE HRVATSKE

2641

Ustavni
sud Republike Hrvatske, u Vijeću trojice za odlu­čivanje o ustavnim tužbama, u
sastavu sudac Milan Vuković, pred­sjednik Vijeća, te suci Ivan Matija i Jasna
Omejec, članovi Vijeća, rješavajući o ustavnoj tužbi V. Lj. iz Z., na sjednici
održanoj dana 17. listopada 2003. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1.
Ustavna tužba podnesena je temeljem odredbe članka 63. stavka 1. Ustavnog
zakona o Ustavnom sudu Republike Hrvatske (»Narodne novine«, broj 49/02 – pročišćeni
tekst, u daljnjem tekstu: Ustavni zakon) zbog nedonošenja sudske odluke u
razumnom roku.

Podnositelj predlaže da Ustavni sud odredi rok za
donošenje presude u predmetu koji se vodi pred Općinskim sudom u Zagrebu pod
poslovnim brojem: P-6333/84.

2. U tijeku ustavnosudskog postupka, od Općinskog
suda u Zagrebu, temeljem odredbe članka 69. alineje 2. Ustavnog zakona, zatraženo
je očitovanje na navode ustavne tužbe, a u svezi s predmetom koji se vodi kod
tog suda pod poslovnim brojem: P-6333/84.

Iz očitovanja Općinskog suda u Zagrebu od 4. srpnja
2003. godine proizlazi da podnositelj ustavne tužbe nije stranka u postupku
koji se vodi kod tog suda pod brojem: P-6333/84, već se postupak (radi utvrđenja
bračne stečevine) vodi po tužbi tužitelja T. O., B. O., B. O. i M. J. protiv tuženika
F. Š. U očitovanju je navedeno da je podnositelj ustavne tužbe, podneskom od 1.
ožujka 2000. godine, zatražio od Općinskog suda u Zagrebu da mu u tom parničnom
postupku prizna svojstvo umješača.

*Ustavna
tužba nije dopuštena.*

3.
Odredbom članka 63. stavka 1. Ustavnog zakona propisano je da će Ustavni sud
pokrenuti postupak po ustavnoj tužbi i prije no što je iscrpljen pravni put u
slučaju kad o pravima i obvezama stranke ili o sumnji ili optužbi zbog kažnjivog
djela nije u razumnom roku odlučio sud ili u slučaju kad se osporenim pojedinačnim
aktom grubo vrijeđaju ustavna prava, a potpuno je razvidno da bi nepokretanjem
ustavnosudskog postupka za podnositelja ustavne tužbe mogle nastati teške i
nepopravljive posljedice.

4. Prema odredbi članka 72. Ustavnog zakona, Ustavni
sud će rješenjem odbaciti ustavnu tužbu ako nije nadležan; ako je ustavna tužba
nepravodobna, nepotpuna, nerazumljiva ili nedo­puštena. Tužba je nedopuštena,
između ostalog, ako ju je podnijela osoba koja nije ovlaštena za njezino podnošenje.

5. Budući da podnositelj nije stranka u postupku koji
se vodi pred Općinskim sudom u Zagrebu, pod brojem: P-6333/84 u svezi s kojim
je podnio ustavnu tužbu, to podnositelj nije ovlašten za podnošenje ustavne tužbe,
u smislu odredbe članka 62. u svezi s člankom 63. Ustavnog zakona.

6. Slijedom navedenoga, na temelju članka 72.
Ustavnog zakona, riješeno je kao pod točkom I. izreke, dok se odluka o objavi
(točka II. izreke) temelji na odredbi članka 29. Ustavnog zakona.

Broj: U-IIIA-1580/2003
Zagreb, 17. listopada 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

Rješenje, NN 179/2003-2641